**ЗАПИСНИК**

**Од јавна расправа по Студијата за оцена на влијание врз животната средина за проектот: ДРЖАВЕН ПАТ СТРУМИЦА – ВАЛАНДОВО - СПОЈ СО А1, ДЕЛНИЦА 2, 3 и 4 – НОВА ТРАСА, за потребите на инвеститорот Јавно претпријатие за државни патишта од Скопје**

***(Јавна расправа одржана во општина Валандово со почеток во 11:00 часот)***

На ден **7.10.2021 година (четврток)** во просториите на Домот на културата во Валандово, со почеток од 11.00 ч. беше одржана Јавна расправа по Студијата за оцена на влијание врз животната средина за проектот: “ДРЖАВЕН ПАТ СТРУМИЦА-ВАЛАНДОВО-СПОЈ СО А1, ДЕЛНИЦА 2, 3 и 4 – НОВА ТРАСА“. Јавната расправа беше организирана од страна на Министерството за животна средина и просторно планирање (МЖСПП) во соработка со инвеститорот – Јавно претпријатие за државни патишта (ЈПДП) и општина Валандово.

Присутни:

* Влатко Цветаноски – Советник во Сектор за животна средина, УЖС при МЖСПП
* Исмет Садику – Советник во Сектор за животна средина, УЖС при МЖСПП
* Јоже Јовановски – Раководител на Одделение за животна средина и социјални аспекти, ЈПДП
* Милена Манова Илиќ – Советник за заштита на животна средина, ЈПДП
* М-р Габриела Дуданова-Лазаревска – Експерт за ОВЖС (преставник на консултантот “(JV) ЧАКАР&ПАРТНЕРС и Градежен институт – Македонија А.Д.“)
* Горан Ковачевиќ – Експерт за ОВЖС (преставник на консултантот “(JV) ЧАКАР&ПАРТНЕРС и Градежен институт – Македонија А.Д.“)
* Констатин Чакаровски – Управител, “ЧАКАР&ПАРТНЕРС“
* Заинтересирани/засегнати граѓани (во прилог е Листа на присутни од јавната расправа)

Јавната расправа се одвиваше по следниот редослед:

**1. Отворање и вовед**

Јавната расправа ја отвори и водеше г. Влатко Цветаноски – Советник во Секторот за животна средина од Управата за животна средина при МЖСПП. Тој извести, дека целосно е запазена постапката согласно националното законодавство за транспарентно претставување на Студијата за оцена на влијанија во животна средина (ОВЖС) и вклучување и комуникација со јавноста. Согалсно постапката за ОВЖС – јавната расправа има за цел да ја претстави Студијата за ОВЖС од аспект на идентификувани потенцијални влијанија врз клучните медиуми на животната средина, предвидените мерки за заштита, ублажување и избегнување на негативните влијанија.

По краткиот осврт на целта за организирање на јавната расправа г. Јоже Јовановски, Раководител на Одделението за заштита на животна средина и социјални аспекти при ЈПДП ги поздрави присутните и го истакна значањето на проектот за регионот и поврзувањето на државните патишта А1 и А4. Информираше, дека пакетот документи потребни за да се комплетира целокупната проектна документација на ниво на Проект за инфраструктура и Основен проект за предметната делница се согласно Договорот помеѓу ЈПДП и “(JV) ЧАКАР&ПАРТНЕРС и Градежен институт – Македонија А.Д.“, се состои и од Студија за ОВЖС, којашто треба да биде јавно достапна во постапка за ОВЖС и за која, на крај на постапката, МЖСПП треба да издаде Решение за одобрување за спроведување на проектот.

Согласно Договорот, освен техничките документи неопходни согласно националното законодавство, се изготвуваат и документи согласно барањата на Меѓународните финансиски институции (МФИ), како:

* Resettlement Policy Framework (RPF) – Правна рамка за раселување
* Resettlement Action Plan (RAP) – Акционен план за раселување
* Stakeholder Engagement Plan (SEP) – План за учество на засегнати страни.

во коишто се обработуваат и социјалните аспекти. Меѓу другото, согласно барањата на МФИ, во склоп на ОВЖС се изготвуваат и Акционен план за животна средина и План за мониторинг на животната средина.

Во фазата на проектирање на патот се анализираат сите аспекти: технички, економски, финансиски, социјални и аспекти за животна средина, со цел да се изготват издржани документи, коишто ќе бидат високо оценети и подобни за добивање Одобрение за градење. Откако ќе се комплетира целокупната документација, ќе се отпочне со постапка за изнаоѓање на извори за финанисрање на градбата на патот.

Постојниот пат ќе остане за користење на ниво на регионален пат, додека за новиот експресен пат, како пат од јавен интерес ќе се спроведува постапка за експропријација на земјиштето согласно Закон за експропријација.

**3. Презентација на Студијата**

М-р Габриела Дуданова-Лазаревска – како одговорен Експерт за ОВЖС и изготвувач на Студијата за ОВЖС, ги поздрави присутните и веднаш укажа дека е достапна за било какви прашања од страна на заинтересираната јавност поврзани со Студијата. Посебните поглавјата од Студијата во повеќе детали ги претстави г. Горан Ковачевиќ – Експерт за ОВЖС, заедно со двајцата експерти претставници на договорната страна “(JV) ЧАКАР&ПАРТНЕРС и Градежен институт – Македонија А.Д.“ кои беа задолжени за техничкиот опис на проектот.

Г. Горан Ковачевиќ ја презентираше Студијата за оцена на влијанието врз животната средина (ОВЖС) за проектот: “ДРЖАВЕН ПАТ СТРУМИЦА – ВАЛАНДОВО - СПОЈ СО А1, ДЕЛНИЦА 2, 3 и 4 - НОВА ТРАСА“, за потребите на инвеститорот Јавно претпријатие за државни патишта од Скопје. Во презентацијата на Студијата за ОВЖС беа образложени и елаборирани основните параметри на проектот. Беа презенитирани главните карактеристики на проектот, оцена на влијание врз животната средина во и околу проектот, алтернативи кои биле земени во предвид, мерки за намалување на негативните влијанија врз животната средина, планот за управување со животната средина и анализа на ризици како и план и мерки за заштита од незгоди.

Г. Ковачевиќ потенцира дека се разгледувани вкупно три алтернативи, при што, разгледуваните алтернативи од технички аспект – се скоро подеднакво тешки за изведба, но како најповолна е препорачана Алтернтива бр. 1 (воедно и разработена на нивно на Основен проект). Со Алтернатива бр. 1 се избегнува нарушуање на водни текови, почви и плодно земјиште. Истовремено, се движи по крајот на Валандовско Брдо и за сметка на тоа има помалку закривувања на трасата. Освен што е поповолна од аспект на заштита на животната средина, таа е поповолна и во однос на социјалните аспекти и во однос на чинењето на експропријацијата и помало уништување на бонитетно земјоделско земјиште кое се користи од локалното население.

По завршувањето на презентацијата на Студијата за ОВЖС, а пред да ја отвори дискусијата, г. Влатко Цветаноски информираше, дека сите коментари на заинтересираната јавност од јавните расправи ќе бидат земени предвид и соодветно вградени во Студијата за ОВЖС. По усогласуање и вградување на евентуалните забелешки, до МЖСПП се доставува финална Студија за ОВЖС. Потоа, Секторот за животна средина пристапува кон изготвување на т.н. Извештај за соодветност на Студијата, пред конечно да го донесе Решението за одобрување на Студијата за ОВЖС, коешто има важност од 2 години.

**4. Дискусија**

Г. Влатко Цветаноски го отвори делот за дискусија и прашања од јавноста. Дискусијата започна со прашања упатени од г. Илија Матеев, претставник на Секторот за урбанизам во општина Валандово. Тој побара, дополнителни појаснувања околу постапките што претходеа на оваа јавна расправа. Имено, Експертот за ОВЖС појасни дека се водат два посебни процеси за комуникациија со јавноста, поврзани со документацијата за животна средина и социјални аспекти – првиот се однесува на комуникација со јавноста по поснов на Нацрт извештај за стратегиска оцена за предметниот инфраструктурен проект (СОЖС), додека вториот е во врска со Нацрт студијата за оцена на влијанија врз животната средина и социјални аспекти (ОВЖС).

Г. Јовановски извести дека уште во 2020 година беше спроведена јавна расправа за претставување на Нацрт извештајот од стратегиската оцена. Изготвен е записник од јавната расправа, по што Нацрт извештајот од стратегиската оцена или т.н. Стратегија за оцена на животната средина (СОЖС) е доуредена и одобрена со мислење од МЖСПП, со кое се потврдува дека е направена целосна анализа на потенцијални влијанија од донесувањето и спроведувањето на планскиот документ (проектна програма и инфрастуктурен проект) што е предмет на стратегиската оцена, а воедно се утврдени и мерки за заштита, намалување и неутрализација на негативни влијанија и План за мониторинг на животната средина.

Понатаму, од страна на г. Матеев од општина Валандово беше укажано, дека не се опфатени аспектите за влијание врз градежното земјиште, со оглед на тоа што патот влегува во Уранистичките планови за три населени места и можно е зафатените парцели во иднина урбанистички да се унапредуваат.

Од страна на г. Јоже Јовановски, беше укажано, дека изборот на најдобра траса за изградба на патот се базира на мултикритериумска анализа, којашто вклучува технички аспекти, аспекти од животна средина и социјални аспекти, нивелетски совпаѓања и сл. Меѓу другото при анализа на варијантите беше земен предвид и статусот со Урбанистичките планови за трите села. Досега повеќепати се направени консултации помеѓу проектантот, ЈПДП, општината/ите и страните засегнати од новата траса. Реализирани се повеќе тематски состаноци и записниците од нив се влезени во т.н. Извештај за комуникација со засегнати страни.

Резултатот од анализата на варијанти е, дека изборот на најповолна варијанта/траса придонесува да се избегне физичко раселување на население, односно да нема рушење на објекти во коишто живеат луѓе (може да се очекува само рушење на помошни објекти/штали и сл., но не и објекти за живеење). Во посебна постапка за експропријација којашто ќе ја води Министерството за финансии ќе се компензираат сите засегнати граѓани, а ќе се врши и дополнителна проценка за начинот на обезбедување на приход за најчувствителната група граѓани.

Општината и ЈПДП заедно соработуваат до усогласување на барањата што ги наметнува идната нова траса и потребите околу одобрување на Урбанистичките планови и вклопување на патот со нив со цел одобрување на плановите и на Проектот за инфрастуктура за патот од страна на Министерството за транспорт и врски.

Во продолжение, збор зема г. Горан Дончев од општина Валандово, кој запраша дали е земен предвид кракот за гасификација којшто ќе минува низ општина Валандово, а за којшто се претпоставува дека ќе пресекува со постојниот регионален пат и предвидената клучка. Од страна на проектантот “(JV) ЧАКАР&ПАРТНЕРС и Градежен институт – Македонија А.Д.“ беше појаснето, дека биле исконсултирани сите значајни институции чија инфраструктура би можела да се пресекува со идната траса. Проектнатите одговорија дека до моментот на формирање на проектната документација до нив нема стигнато одговор дека се пресекуваат со постоен проект за гасификација. Во иднина доколку се проектира гасоводот, тие проектанти ќе бидат должни да побараат мислење за пресекување преку патот.

Беше поставено прашање дали проектот ги зема предвид изворите за вода над селата Брајковци и Балинци, на што проектантите одговорија потврдно дека изворите се избегнуваат.

Беше поставено прашање за тоа дали се обезбедени доволен број на пропусти (вештачки елементи) – потпатници и натпатници – за да се овозможи пристапот на дивите животни до Анска река. Од ЈПДП беше одговорено дека во подрачјето низ кое што поминува трасата нема официјално деклариран значаен биокоридор, којшто дополнително би наметнал барања за запазување на соодветен број пропусти. Но беше потврдено, дека трасата ги поминува околните реки на неколку места – каде се проектирани висински објекти – мостови, вијадукти и пропусти, коишто истовремено имаат улога на пропусти за животни и луѓе.

Г-а Дуданова, експерт за ОВЖС дополни, дека консултациите со јавноста за животна средина и социјални аспекти не завршувааат со оваа јавна расправа. Оваа активност продолжува и во текот на изградба, кога вообичаено се воспоставува т.н. механизам за жалби и укажувања, преку којшто жителите директно може да посочат на одредени состојби на терен во текот на градежните работи.

Бидејчи немаше други пријавени за дискусија, јавната расправа заврши во 12:30 часот.